種榆詩
作者：文同
朝代：宋

paragraphs: 昔我去守陵陽日，門前夾道初種榆。
今年我自山南歸，向椽大者皆柱粗。
兩邊合陰若深洞，滿地清影繁如鋪。
是時暑氣正炎酷，無處容此煩病軀。
晝摇清風夜篩月，日日不可離群株。
閑邀親友坐其下，左右間設琴與壺。
人生適意乃爲樂，此樂已恐他更無。
霜飈未起枝葉在，且與諸君同此娛。